Il-president ta' Napoli Aurelio de Laurentis irid lil UEFA li tipposponi l-logħbiet internazzjonali tagħha f'Novembru li ġej. Din il-proposta qed tiġi ssekondata minn xi presidenti oħra mill-istess kampjonat Taljan wara li żdiedet mhux ftit il-firxa tal-Coronavirus. B'mod partikolari, De Laurentis jinsab ferm inkwetat minħabba li f'Novembru li ġej se jerġa' jkun hemm il-logħob tat-timijiet nazzjonali fil-UEFA Nations League. Dan ifisser aktar vjaġġi minn pajjiż għall-ieħor u fuq kollox iktar tixrid ta' dan il-virus li qalleb ta' taħt fuq id-dinja kollha. Napoli jinsabu mingħajr Eljif Elmas u Piotr Zielinski wara li dawn nstabu pożittivi għall-Coronavirus. Dan kollu ġara wara li huma kienu qed jilagħbu mat-team nazzjonali rispettiv tagħhom. De Laurentis jinsab tal-fehma li dawn il-logħbiet huma żejda fl-isfond ta' dak li qed jiġri minħabba din il-pandemija. Għalhekk huwa lest jikteb ittra uffiċjali lill-UEFA li tkun iffirmata mill-presidenti l-oħra mill-ogħla kampjonat Taljan sabiex skond hu jirrenja s-sens komun f'dawn iċ-ċirkostanzi.